送元恕
作者：强至
朝代：宋

paragraphs: 我本生窮閻，才命兩乖塞。
再試得一第，失足落銓格。
去年赴選集，摩肩雜隸役。
吏口駢名呼，摧沮氣填臆。
僦居在閑坊，門巷少人迹。
于時苦病吟，誰肯顧越{血/与}。
高冠縱一臨，車馬有屈色。
平生青雲志，跕跕若墜翼。
羨君富詞才，時志復兩得。
解褐拜初命，便綴審官籍。
秋高馬足健，駕言往京國。
諸父列禁嚴，南北羅第宅。
往來伯叔間，此行穩棲息。
君家世儒林，圖史况山積。
燈火今可親，幽探勉餘力。
京都號紛華，君志定非溺。
勿貽雙親念，此外慎眠食。